Dodatok č. 2
k Pokynom pre hospodárenie s finančnými prostriedkami pri realizácii programu ISPA
 
Pokyny pre hospodárenie s finančnými prostriedkami pri realizácii programu ISPA sa dopĺňajú takto:
 
Za článok 32 Pokynov pre hospodárenie s finančnými prostriedkami pri realizácii programu ISPA sa vkladá nový článok 32a Refundácia prostriedkov ES a prostriedkov spolufinancovania zo ŠR, ktorý znie:
 
Článok 32a
Refundácia prostriedkov ES a prostriedkov spolufinancovania zo ŠR
 
K refundácii prostriedkov ES a prostriedkov spolufinancovania zo ŠR prichádza v prípade, keď boli účtovné doklady konečným prijímateľom uhradené z vlastných zdrojov KP.
 
(1)  KP predloží IA žiadosť KP o refundáciu, v ktorej bude uvedená celková suma prostriedkov za ES zdroje ako aj za zdroje spolufinancovania zo ŠR spolu a číslo účtu, na ktorý sa majú prostriedky refundácie previesť (pripísať). K žiadosti KP priloží ním odsúhlasenú a uhradenú faktúru, bankovú identifikáciu pre účet, na ktorý mu majú byť prostriedky refundované, v prípade, že táto nie je súčasťou zmluvy s konečným prijímateľom, ako aj výpisy z účtov preukazujúce úhradu predmetnej faktúry zhotoviteľovi a ostatné podklady v súlade so zmluvou s konečným prijímateľom.
 
(2)  IA preverí oprávnenosť žiadosti KP o refundáciu na základe odsúhlasenej a už uhradenej faktúry zhotoviteľovi konečným prijímateľom. Kontrolu oprávnenosti výdavkov nárokovaných na refundáciu IA zrealizuje v súlade so zodpovednosťou SAO, Dohodou o financovaní pre implementáciu projektov ISPA/KF, v zmysle zmluvy so zhotoviteľom, v zmysle zmluvy s konečným prijímateľom a v zmysle vydaného Prehlásenia o overení výdavkov v súlade s čl. 4 Nariadenia rady (ES) 1386/2002 (ďalej len Pehlásenie o overení) SORO-m. V prípade neoprávnených výdavkov požadovaných v rámci refundácie konečným prijímateľom, IA tieto odpočíta z celkovej žiadosti KP o refundáciu. 
 
(3)  IA po schválení žiadosti KP o refundáciu vypracuje Žiadosť o presun finančných prostriedkov – refundácia pre prostriedky spolufinancovania ŠR (prípadne predplatenia prostriedkov ES z prostriedkov ŠR), ktorú spolu s kópiou žiadosti KP o refundáciu, bankovou identifikáciou pre účet na ktorý majú byť prostriedky refundované, bankovými výpismi preukazujúcimi úhradu predmetnej faktúry zhotoviteľovi, platobnými príkazmi na prevod prostriedkov konečnému prijímateľovi (prevod prostriedkov ES z účtu pre príslušné finančné memorandum pre prostriedky ES na účet KP a prevod prostriedkov spolufinancovania ŠR (resp. predplatenia prostriedkov ES zo ŠR) z účtu pre príslušné finančné memorandum (národné spolufinancovanie) na účet KP) ako aj spolu s Prehlásením o overení výdavkov v súlade s čl. 4 Nariadenia Rady (ES) 1386/2002 a ostatnými podkladmi v súlade s Dohodou o financovaní pre implementáciu projektov ISPA/KF postúpi na NF. 
 
(4)  Postup a lehoty schválenia a úhrady žiadosti IA o presun finančných prostriedkov – refundácia na NF prebiehajú v súlade s príslušnými časťami Dohody o financovaní pre implementáciu projektov ISPA/KF platnými pre schválenie a úhradu Žiadosti o presun finančných prostriedkov na NF. Po odsúhlasení Žiadosti o presun finančných prostriedkov - refundácia NAO-m, NF prevedie prostriedky spolufinancovania ŠR (prípadne predplatenia prostriedkov ES zo ŠR) v zmysle Žiadosti o presun finančných prostriedkov – refundácia na účet NF s dispozičným právom IA pre príslušné finančné memorandum (národné spolufinancovanie) vedený v EUR a schváli platobné príkazy na prevod prostriedkov KP podľa disponibilných zdrojov.
 
(5)  IA po prijatí schválenia Žiadosti o presun finančných prostriedkov - refundácia od NAO ako aj odsúhlasených platobných príkazov na prevod prostriedkov KP a na základe prijatých prostriedkov z NF na účet NF s dispozičným právom IA pre príslušné finančné memorandum (národné spolufinancovanie), neodkladne prevedie prostriedky za zdroje ES a prostriedky spolufinancovania ŠR v mene EUR na účet KP. 
 
Do článku 51 Pokynov pre hospodárenie s finančnými prostriedkami pri realizácii programu ISPA sa vkladá nový bod č. 7, ktorý znie:
 
(7)  Dodatok č. 2 k Pokynom pre hospodárenie s finančnými prostriedkami pri realizácii programu ISPA nadobúda platnosť dňom podpisu ministrom financií SR a účinnosť dňa 2.11.2006.